
Cea de-a XIX-a ediție a Sesiunii de Comunicări Ştiinţifice Studenţeşti (SCSS-2024) organizată de Asociația Studenților Chimiști a UB (ASC-UB)


În perioada 24-25 mai 2024, Asociația Studenților Chimiști a Universității din București (ASC-UB), în parteneriat cu Facultatea de Chimie a Universității din București şi Ministerul Educaţiei, a organizat Sesiunea de Comunicări Ştiinţifice Studenţeşti – SCSS.

Evenimentul, ajuns la cea de-a XIX-a ediție, a avut trei secțiuni dedicate studenților din ciclurile de licență, master și, respectiv, doctorat.

În deschiderea evenimentului, participanții au audiat prelegerea „Toward a more sustainable production of bioPET: terephthalic acid synthesis from renewable resources”, susținută de dr. chimist Mihaela Florea, cercetătoare la Institutul Naţional de Cercetare-Dezvoltare pentru Fizica Materialelor – INCDFM Bucureşti.
Cea de-a doua zi a manifestării a debutat cu o scurtă prezentare a grupului absolvenților Facultății de Chimie a Universității din București, CHIMIE_UB_ALUMNI. Descrierea a fost realizată de conf. univ. dr. Iulia David, prodecan al facultății.
„ASC-UB mulțumește tuturor celor care au contribuit la reușita acestei manifestări științifice, mai ales studenților care au participat cu lucrări de nivel academic ridicat ce au fost apreciate de membrii comisiilor, cadrele didactice prezente la sesiune și au stârnit interesul colegilor”, au transmis organizatorii.

SCSS are drept scop încurajarea studenților de a-și împărtăşi interesele științifice prin prezentarea rezultatelor cercetărilor realizate în domeniul ales, de a-și dezvolta abilitățile de comunicare și de a realiza un schimb de idei și experiență cu colegii, în prezența unei comisii alcătuite din cadre didactice de diferite specialități din cadrul Facultății de Chimie a Universității din București.

Mai multe informații despre evenimentele organizate de către Facultatea de Chimie a UB pot fi consultate aici și aici.
